b'\n_START_ARTICLE_\nNiniva\n_START_PARAGRAPH_\nNiniva (akad. Ninua; heb. Ninive) je bila glavni grad Asirije u zadnjih nekoliko desetlje\xc4\x87a asirskoga carstva. Kroz cijelu asirsku povijest bila je, uz A\xc5\xa1ur, Kalah i Arbelu, jedan od najzna\xc4\x8dajnijih gradova.\n_START_SECTION_\nSmje\xc5\xa1taj\n_START_PARAGRAPH_\nNiniva je danas dio grada Mosula, koji je tre\xc4\x87i grad po veli\xc4\x8dini u Iraku, a nalazi se na isto\xc4\x8dnoj obali Tigrisa, tek nekoliko kilometara nizvodno od Kurdskog gorja. Mosul je prvotno bio na suprotnoj strani rijeke od Ninive. Suvremeni Mosul pro\xc5\xa1irio se i du\xc5\xbe zapadne obale rijeke. Ovo je podru\xc4\x8dje bilo pogodno za stvaranje zna\xc4\x8dajnog naselja, budu\xc4\x87i da rije\xc4\x8d o poljoprivredno bogatom kraju. Trgova\xc4\x8dka prednost Ninive bila je u tome \xc5\xa1to se nalazila na putu koji je uz Tigris spajao sjever i jug, te u blizini puta koji je, slijede\xc4\x87i ju\xc5\xbene obronke Kurdskoga gorja, spajao istok i zapad. Niniva je danas u istoimenom guverneratu, Ninivskom guverneratu.\n_START_SECTION_\nIzgled i Arheolo\xc5\xa1ka istra\xc5\xbeivanja\n_START_PARAGRAPH_\nU vrijeme svoga uspona, grad je obuhva\xc4\x87ao podru\xc4\x8dje obujma od otprilike 12,5 km, a unutar njega nalzile su se dvije utvrde koje se danas nazivaju Kujund\xc5\xbeik i Nebi Junus, a dijeli ih rijeka Hosr. Samo je podru\xc4\x8dje Kujund\xc5\xbeika moglo biti detaljno istra\xc5\xbeeno, budu\xc4\x87i da se na Nebi Junusu nalazi sveti\xc5\xa1te proroka Jone (odatle i ime Nebi Junus, \xc5\xa1to na arapskom zna\xc4\x8di \xc2\xbbProrok Jona\xc2\xab), pa ga suvremeni arheolozi gotovo nisu mogli ni taknuti._NEWLINE_Ozbiljnija istra\xc5\xbeivanja u Ninivi po\xc4\x8dela su sredinom 19. stolje\xc4\x87a, a vr\xc5\xa1ili su ih francuski i britanski arheolozi, a kasnije su se u iskapanja uklju\xc4\x8dile i druge zemlje, kao i sami ira\xc4\x8dki arheolozi. Ipak, za razliku od A\xc5\xa1ura i Kalaha, istra\xc5\xbeivanja u Ninivi uvijek su bila isprekidana i povremena. Unato\xc4\x8d tome, ondje je krajem 19. stolje\xc4\x87a na\xc4\x91ena Asurbanipalova biblioteka, koja predstavlja najzna\xc4\x8dajniji izvor za povijest i kulturu Asirije. Danas su ti nalazi pohranjeni u British Museumu.\n_START_SECTION_\nPovijest\n_START_PARAGRAPH_\nPovijest Ninive sastavni je dio povijesti Asirije. Glavno bo\xc5\xbeanstvo i za\xc5\xa1titnica grada bila je I\xc5\xa1tar, bo\xc5\xbeica ljubavi i rata, koja je ujedno bila i za\xc5\xa1titnica Arbele. Mjesto je bilo naseljeno ve\xc4\x87 u prapovijesti, no ni\xc5\xa1ta nije poznato o njegovoj povijesti sve do sredine 3. tisu\xc4\x87lje\xc4\x87a pr. Kr. (oko 2400 pr. Kr.), kad je Niniva do\xc5\xa1la pod politi\xc4\x8dku kontrolu akadskih kraljeva s juga, te je zabilje\xc5\xbeeno da je jedan od tih kraljeve, Mani\xc5\xa1tu\xc5\xa1u (oko 2269.-2255. pr. Kr.) obnovio I\xc5\xa1tarin hram._NEWLINE_Sljede\xc4\x87i put \xc4\x87e Niniva imati zna\xc4\x8dajniju ulogu u povijesti u doba \xc5\xa0am\xc5\xa1i Adada I. (oko 1813.-1781. pr. Kr.), koji je tako\xc4\x91er obnovio I\xc5\xa1tarin hram, a u svome natpisu spomenuo i djelo Mani\xc5\xa1tu\xc5\xa1uovo. Osim u ta dva razdoblja u kojima su Ninivom gospodarili strani vladari, ona je bila neovisan grad-dr\xc5\xbeava bez zna\xc4\x8dajnijih politi\xc4\x8dkih veza s ostalim gradovima sredi\xc5\xa1njeg dijela Asirije._NEWLINE_Sredinom 2. tisu\xc4\x87lje\xc4\x87a pr. Kr. Niniva je do\xc5\xa1la pod vlast kraljevstva Mitani, no potom su je preuzeli vladari A\xc5\xa1ura. Bio je to po\xc4\x8detak stvaranja Asirije, a od kraljevanja A\xc5\xa1ur Ubalita I. (1363.-1328. pr. Kr.) Niniva je, zajedno s ostalim gradovima sredi\xc5\xa1nje Asirije, smatrana sastavnim dijelom asirske zemlje._NEWLINE_U vrijeme Srednjeg asirskog carstva, asirski veliki kraljevi poduzimali su opse\xc5\xbene gra\xc4\x91evinske radove u gradu, uvijek pokazuju\xc4\x87i osobitu pa\xc5\xbenju hramu bo\xc5\xbeice I\xc5\xa1tar. S istom su politikom nastavili i kraljevi Novoasirskog carstva._NEWLINE_U 7. st. Niniva je, Sanheribovom (704.-681. pr. Kr.) odlukom, postala prijestolnicom Asirije. Istovremeno je u gradu po\xc4\x8deo i veliki program obnove i izgradnje. Sanherib je tako dao izgraditi veli\xc4\x8danstvenu pala\xc4\x8du, te sve\xc4\x8danu ulicu koja je sredi\xc5\xa1tem grada vodila od pala\xc4\x8de prema mostu preko Tigrisa. Njegovi su graditelji ostvarili slo\xc5\xbeeni sustav vodovoda i kanala kako bi u grad doveli vodu i omogu\xc4\x87ili navodnjavanje kraljevskih vrtova. Usto, grad je opasan velikim obzi\xc4\x91em s nekoliko utvr\xc4\x91enih vrata, \xc4\x8diji ostaci su jo\xc5\xa1 vidljivi._NEWLINE_Niniva je ostala prijestolnica Asirije, sve do pada carstva i samoga grada (612. pr. Kr.) pod vlast Medijaca i Babilonaca.\n_START_SECTION_\nU Bibliji\n_START_PARAGRAPH_\nVe\xc4\x87ina biblijskih mjesta koja spominju Ninivu, odnose se na razdoblje kad je bila prijestolnica Asirije. Uz njih, tu je i izvje\xc5\xa1taj iz Knjige Postanka, koji govori o Nimrodu i njegovim gradovima, me\xc4\x91u kojima se spominje i Niniva. Za biblijske pisce ovaj je grad uvijek sjedi\xc5\xa1te najve\xc4\x87eg neprijatelja kraljevastava Jude i Izraela, a proroci spominju njezin pad (usp. Sef 2,13). Niniva je u sredi\xc5\xa1tu zanimanja knjige Jonine, pa se stoga u tom mjestu i nalazi sveti\xc5\xa1te ovoga proroka.'